b'\n_START_ARTICLE_\nSundance festival\n_START_PARAGRAPH_\nFilmski festival Sundance je mednarodni festival neodvisnega filma, ki se odvija letno v Park Cityju in Salt Lake Cityju v zvezni dr\xc5\xbeavi Utah v ZDA.\n_START_SECTION_\nZgodovina\n_START_PARAGRAPH_\nFestival je bil ustanovljen leta 1978 pod imenom\xc2\xa0\xc2\xbbUtah/US Film Festival\xc2\xab\xc2\xa0ter z namenom privabiti ve\xc4\x8d filmskih ustvarjalcev v Utah. Prvotno je bil festival mi\xc5\xa1ljen kot prizori\xc5\xa1\xc4\x8de retrospektiv in okroglih miz na temo filma. Toda \xc5\xbee takrat so predvajali filme, ki so nastali izven hollywoodskega \xc5\xa1tudijskega sistema._NEWLINE_Predvsem Robert Redford je poskrbel za \xc5\xa1iroko promocijo festivala, ko je kot doma\xc4\x8din postal njegov direktor. Drugi pomemben faktor pa je bil tudi nov termin za festival. S septembra so ga premaknili v januar. Tako so lahko atribute turisti\xc4\x8dno zanimive pokrajine zdru\xc5\xbeili z zanimivim filmskim programom._NEWLINE_Vodenje festivala je leta 1985 prevzel In\xc5\xa1titut Sundance. Tako se je leta 1991 tudi festival preimenoval v Filmski festival Sundance._NEWLINE_Mnogo neodvisnih filmskih ustvarjalcev se je prvi\xc4\x8d predstavilo na Sundanceu: Kevin Smith, Robert Rodriguez, Quentin Tarantino, James Wan, Jim Jarmusch in drugi._NEWLINE_Festival pa je pomagal k prodoru na komercialni trg tudi posameznim filmom, recimo: Saw, Blair Witch Project, El Mariachi, Clerks, Seks, la\xc5\xbei in videotrakovi, Napoleon Dynamite, American Splendor ali Super Size Me.'